2023.4.5.
HU
Az Európai Unió Hivatalos Lapja
C 125/65 2022. szeptember 14., szerda
37. felkéri a Bizottságot és a tagállamokat, hogy ösztönözzék a helyi és regionális önkormányzatok közvetlen bevonását a projektek tervezésébe és végrehajtásába, többek között részletes alkalmazási iránymutatások kidolgozása és az új európai Bauhaus végrehajtásához szükséges kapacitásaik kiépítése révén; sürgeti a regionális és helyi hatóságokat, hogy vizsgálják meg, hogy a helyi kulturális intézmények hogyan profitálhatnak az új európai Bauhaus-elvek végrehajtásából, különösen éghajlati lábnyomuk csökkentése érdekében;
38. hangsúlyozza e tekintetben, hogy a 2022.
évi költségvetésben szereplő „Új európai Bauhaus tudásmenedzsment platform” előkészítő intézkedés segíthet az iránymutatások kidolgozásában és a finanszírozási lehetőségekkel kapcsolatos információk leendő pályázókhoz való eljuttatásában, 2023-tól pedig tovább bővíthető;
39. hangsúlyozza, hogy nagyobb rugalmasságot kell biztosítani a helyi és regionális önkormányzatok számára ahhoz, hogy kísérletezzenek az új európai Bauhaus projektjeivel, és hangsúlyozza, hogy a körforgásos gazdaságon és az új európai Bauhauson belül az innováció fellendítése érdekében lehetővé kell tenni a szabályozói tesztkörnyezetet;
40. úgy véli, hogy az új európai Bauhausnak egy szélesebb körű európai kulturális megállapodás részét kell képeznie; kiemeli, hogy az új európai Bauhausnak fel kell karolnia és elő kell mozdítania a kulturális és kreatív ágazatokban és iparágakban – többek között a kulturális alkotókban – rejlő kiaknázatlan lehetőségeket, amelyek a fenntartható gazdasági növekedés motorjai és az innovatív, magas színvonalú szolgáltatások és termékek forrása, azáltal, hogy garantálja a kulturális és kreatív ágazatok és iparágak részvételét, célzott iránymutatásokkal támogatva, és új lehetőségeket nyit meg az együttműködésre, az egymástól való tanulásra, a kapacitásépítésre és a kulturális cserékre, biztosítva ugyanakkor a tisztességes munkakörülményeket és az érintettek méltányos javadalmazását; hangsúlyozza, hogy elő kell mozdítani az új európai Bauhaushoz kapcsolódó kulturális események környezeti fenntarthatóságát;
41. felhívja a Bizottságot, hogy tegye lehetővé a Parlament szorosabb bevonását az új európai Bauhaus megfelelő szerveibe, például a magas szintű kerekasztalba;
42. kéri, hogy a jövőbeli új európai Bauhaus jövőbeli laboratóriuma (NEB Lab) járuljon hozzá a kutatáshoz és az innovációhoz az új európai Bauhaus kiemelt területein; kiemeli annak fontosságát, hogy az új európai Bauhaus jövőbeli laboratóriuma (NEB Lab) tegyen innovatív ajánlásokat, működjön együtt más intézményekkel, a nemzeti, regionális és helyi önkormányzatokkal és az érdekelt felekkel, többek között a civil társadalommal és közösségi csoportokkal, és a kezdeményezéssel összhangban állapítson meg egyértelmű működési és jelentéstételi szabályokat; sürgeti a Bizottságot, hogy gyorsítsa fel e laboratórium kialakítását, és biztosítson számára megfelelő forrásokat;
43.
üdvözli az új európai Bauhaus fesztiváljának és az új európai Bauhaus éves díjának létrehozását, amelyeknek tükrözniük kell az Unió gazdag kulturális sokszínűségét, és szinergiákra kell törekedniük más releváns európai díjakkal és eseményekkel; hangsúlyozza annak fontosságát, hogy Európa-szerte új európai Bauhaus-rendezvényeket szervezzenek annak érdekében, hogy több embert érjenek el és felhívják a figyelmet a kezdeményezésre, többek között konkrét rendezvények, fesztiválok és az új európai Bauhaus európai évének létrehozása révén;
44. felhívja a Bizottságot, hogy tervezze meg az új európai Bauhaus éves fesztiváljainak helyszíneit figyelembe véve az UNESCO által „A világ építészeti fővárosaként” kiválasztott európai városokat; javasolja, hogy az új európai Bauhaus-fesztivált a világ építészeti fővárosaként kiválasztott európai uniós városokban tartsák az európai építészet és innováció előmozdításának javítása érdekében;
45. felhívja a Bizottságot, hogy hozza létre az új európai Bauhaus projektjeinek nyilvánosan, digitálisan és könnyen hozzáférhető adatbázisát és rendszeresen frissítse ezt, hogy láthatóbbá váljanak a kezdeményezés eredményei, és a – többek közt a kultúra terén – bevált gyakorlatok alapján fejlessze tovább az új európai Bauhaust, valamint erősítse meg az ismeretek megosztását, a kutatást és a fejlesztést;
46. felszólít az új európai Bauhaus kommunikációs, tájékoztatási és láthatósági erőfeszítéseinek fokozására – a többnyelvűség tiszteletben tartása mellett – annak érdekében, hogy az emberek jobban megismerjék, támogassák és részt vegyenek a kezdeményezésben, különösen részvételen alapuló nyilvános tájékoztatási tevékenységek révén, többek